L 234/52
BG
Официален вестник на Европейския съюз
22.9.2023 г.
(16)
Държавите членки, които нямат обща сухопътна граница с никоя друга държава членка, са особено зависими от морската си връзка с останалата част от Съюза, по-специално за да поддържат необходимата свързаност за своите граждани.
Тези държави членки трябва да разчитат на договори за обществени услуги или задължения за обществени услуги, за да се постигне целта за поддържане на свързаност чрез пътнически кораби.
Следва да се разреши временно освобождаване, за да се даде възможност на държавите членки да отговорят на належащата нужда от предоставяне на услуга от общ икономически интерес и да осигурят свързаност, както и икономическо, социално и териториално сближаване.
(17)
В допълнение към общата възможност за държавите членки да освобождават плаванията, извършвани от пътнически кораби, различни от пътническите кораби за круизи, до острови с по-малко от 200 000 постоянни жители, подобно освобождаване следва да бъде разрешено по отношение на вътрешните пътувания до острови, които се извършват в рамките на договор за обществена услуга или подлежат на задължение за обществена услуга.
Такива договори и задължения са установени от държавите членки, за да се гарантира подходящо равнище на свързаност с островните региони на достъпни цени, което в противен случай не би било постигнато от пазарните сили.
Държавите членки следва да имат право временно да освобождават такива пътувания, извършвани от пътнически кораби между континенталната част на страната и остров на една и съща държава членка, за да се запазят условията, при които са установени договорите за обществени услуги или задълженията за обществени услуги, и да се гарантира устойчивата свързаност, както и икономическото, социалното и териториалното сближаване на съответния остров.
(18)
Член 2, точка 1 от Регламент (ЕИО) No 3577/92 на Съвета (14) постановява, че пристанищата, разположени в Сеута и Мелиля, се третират по същия начин като островните пристанища.
Въпреки че по своето естество те не са островни пристанища, тяхното географско положение в континентална Африка и липсата на сухопътни връзки с Испания означават, че по отношение на континентална Европа, и по-специално на Испания, тези пристанища са сравними с островните пристанища.
Поради това Сеута и Мелиля следва да се считат за островни пристанища във връзка с временното освобождаване за морския каботаж между континенталната част на държавата членка и островите под нейна юрисдикция.
(19)
Плаването в условия на заледяване, особено в северните части на Балтийско море, и техническите свойства на корабите от ледови клас водят до допълнителни разходи за морския транспорт и тези разходи могат да бъдат допълнително увеличени с настоящия регламент.
Тези допълнителни разходи за корабите от ледови клас, дължащи се на плаването в условия на заледяване и на техническите им свойства, следва да бъдат намалени, за да се запазят еднакви условия на конкуренция.
Следователно на дружествата следва временно да се разреши да прилагат ограничено коригирано количество енергия, използвано на борда на корабите от ледови клас.
Освен това за ограничен период от време настоящият регламент следва да даде възможност за освобождаване на дял от допълнителното потребление на енергия по време на плаване в условия на заледяване, за конкретните периоди, през които корабите от ледови клас са изправени пред плаване в условия на заледяване.
За тази цел следва да се установи проверима методика, за да се даде възможност за корелация между освободения дял от енергията и действителните условия за плаване в заледени води.
Комисията следва да направи преоценка на тази методика, по-специално с оглед на надеждността на мониторинга на данните, необходими за отчитане на разстоянието и допълнителната енергия за плаване в условия на заледяване, с оглед на евентуалното удължаване на тази мярка.
(20)
Субектът, отговарящ за осигуряване на спазването на настоящия регламент, следва да бъде дружеството, определено като корабособственик или друга организация или лице, като например управител или чартьор на фрахтовани без екипажа кораби, което е поело отговорност за експлоатацията на кораба от корабособственика и което при поемането на тази отговорност се е съгласило да поеме всички задължения и отговорности, наложени от Международния кодекс за управление на безопасната експлоатация на кораби и предотвратяване на замърсяването, както се прилага в Съюза посредством Регламент (ЕО) No 336/2006 на Европейския парламент и на Съвета (15).
Определението за дружество съгласно настоящия регламент е в съответствие с глобалната система за събиране на данни, създадена през 2016 г. от Международната морска организация (ММО).
(14) Регламент (ЕИО) No 3577/92 на Съвета от 7 декември 1992 г. относно прилагането на принципа за свободно предоставяне на услуги в областта на морския превоз в рамките на държавите членки (морски каботаж) (ОВ L 364, 12.12.1992 г., стр. 7).
(15) Регламент (ЕО) No 336/2006 на Европейския парламент и на Съвета от 15 февруари 2006 г. за прилагане на Международния кодекс за управление на безопасността в рамките на Общността и за отмяна на Регламент (ЕО) No 3051/95 на Съвета (ОВ L 64, 4.3.2006 г., стр. 1).